Verliefdes teen afgeleë plekke gewaarskuArgieffoto Drie verdagtes is in hegtenis geneem wat glo persone in hul voertuie op die strandfronte in Strand, Gordonsbaai, Somerset-Wes en Macassar geteister het. Kapt. FC van Wyk, woordvoerder van die polisie, het gesê twee verdagtes, onderskeidelik 20 en 24 jaar oud, is deur die Khayelitsha-polisie in hegtenis geneem. Die beamptes het beslag gelê op ŉ speelgoedpistool en ŉ voertuig wat na bewering tydens die misdade gebruik is. “Die misdade hou verband met motorkapings, diefstal en verkragting,” het hy gesê. “Drie mans, tussen 20 en 30 jaar oud, het glo die slagoffers genader terwyl hulle in hul motors was op die strandfront by Strand, Gordonsbaai en Macassar. Die polisie ondersoek ses voorvalle van verkragting, kaping en poging tot moord,” het hy bygevoeg. ŉ Derde verdagte is Sondagaand in hegtenis geneem. Die drie persone verskyn na verwagting Dinsdag in die Strand-landdroshof. “Die polisie waarsku paartjies om nie in die aand op afgeleë en afgesonderde plekke te parkeer nie. Ons doen ŉ beroep op slagoffers van soortgelyke misdade in hierdie gebiede om die voorvalle aan te meld,” het Van Wyk gesê. Enigiemand met verdere inligting kan die ondersoekbeampte, lt.kol. Adrian Pretorius, kontak by 082 777 8499 of Crime Stop by 08600 10111.